b'\n_START_ARTICLE_\nNord Stream\n_START_PARAGRAPH_\nNord Stream (aiemmin Pohjois-Euroopan maakaasuputki) on It\xc3\xa4meren pohjassa kulkeva maakaasuputki Ven\xc3\xa4j\xc3\xa4n Viipurista Saksan Greifswaldiin. Putken rakennutti ja sen omistaa yhteisyritys Nord Stream AG, jonka osakkaat ovat ven\xc3\xa4l\xc3\xa4inen Gazprom (51\xc2\xa0%), saksalaiset E.ON Ruhrgas ja BASF:in tyt\xc3\xa4ryhti\xc3\xb6 Wintershall (kumpikin 15,5\xc2\xa0%) sek\xc3\xa4 alankomaalainen N.V. Nederlandse Gasunie ja ranskalainen GdF Suez (kumpikin 9\xc2\xa0%). Putken rakentaminen alkoi vuonna 2010 ja ensimm\xc3\xa4inen putki valmistui k\xc3\xa4ytt\xc3\xb6\xc3\xb6n 2011. Toinen putkilinja otettiin k\xc3\xa4ytt\xc3\xb6\xc3\xb6n vuoden 2012 lopulla._NEWLINE_Syksyll\xc3\xa4 2015 Gazprom ja viisi eurooppalaista energiayhti\xc3\xb6t\xc3\xa4 sopivat Nord Stream 2:n rakentamisesta. Sit\xc3\xa4 varten on perustettu uusi New European Pipeline AG -projektiyhti\xc3\xb6, josta Gazprom omistaa 51 prosenttia ja muut yhti\xc3\xb6t kukin 9\xe2\x80\x9310 prosenttia. Nord Stream 2 koostuu kahdesta putkesta, joiden kapasiteetti on 55 miljardia kuutiota kaasua vuodessa eli yht\xc3\xa4 suuri kuin Nord Stream 1:ll\xc3\xa4. Putket on tarkoitus ottaa k\xc3\xa4ytt\xc3\xb6\xc3\xb6n vuonna 2019. Hankkeen on arvioitu maksavan noin kymmenen miljardia euroa.\n_START_SECTION_\nTekniset ominaisuudet\n_START_PARAGRAPH_\nPutkilinjaan kuuluu kaksi rinnakkaista putkea. Vedenalainen putkiosuus on 1\xc2\xa0224 kilometrin pituinen. Putkeen liittyy Ven\xc3\xa4j\xc3\xa4ll\xc3\xa4 917 kilometri\xc3\xa4 pitk\xc3\xa4 maanp\xc3\xa4\xc3\xa4llinen kaksoisputki Grjazovetsista Viipuriin. Suomen talousvy\xc3\xb6hykkeell\xc3\xa4 putkilinja kulkee 40\xe2\x80\x93200 metrin syvyydess\xc3\xa4 noin 30 kilometrin p\xc3\xa4\xc3\xa4ss\xc3\xa4 rannikosta. Kaksi putkea pystyy yhdess\xc3\xa4 siirt\xc3\xa4m\xc3\xa4\xc3\xa4n 55 miljardia kuutiota maakaasua vuodessa Viipurista Greifswaldiin. Putken k\xc3\xa4ytt\xc3\xb6paine on t\xc3\xa4ll\xc3\xb6in 210\xc2\xa0Ata.\n_START_SECTION_\nKustannukset\n_START_PARAGRAPH_\nRakennushankkeen kokonaishinnaksi arvioitiin vuoden 2008 lopulla 7,4 miljardia euroa. Vedenalaisen osuuden kilometrihinta on noin kaksinkertainen maanp\xc3\xa4\xc3\xa4lliseen verrattuna.\n_START_SECTION_\nVastustusta\n_START_PARAGRAPH_\nBaltialaiset ja puolalaiset ovat esitt\xc3\xa4neet putkea vastaan kritiikki\xc3\xa4 pit\xc3\xa4en sit\xc3\xa4 ymp\xc3\xa4rist\xc3\xb6nsuojelullisesti kyseenalaisena, jopa vaarallisena. Viron oikeistolaisen Is\xc3\xa4nmaaliitto-hallituspuolueen puheenjohtaja Tonis Lukas pit\xc3\xa4\xc3\xa4 ven\xc3\xa4l\xc3\xa4is-saksalaista merenalaista maakaasuputkea iskuna Euroopan unionin kasvoille._NEWLINE_Eesti P\xc3\xa4evalehtess\xc3\xa4 Tarton yliopiston oikeusinstituutin rehtori Heiki Lindpere, kansanedustaja Igor Gr\xc3\xa4zin, entinen p\xc3\xa4\xc3\xa4ministeri Juhan Parts ja Tallinnan entinen kaupunginjohtaja Hardo Aasm\xc3\xa4e vaativat 27. joulukuuta 2005 Suomelta aluevesirajan laajentamista todeten, ett\xc3\xa4 mik\xc3\xa4li Virokin tekisi n\xc3\xa4in, olisi mahdollista est\xc3\xa4\xc3\xa4 maakaasuputken rakentaminen Viipurista. Virolla on velvollisuus ilmoittaa Suomelle aluevesirajansa laajentamisesta 12 kuukautta etuk\xc3\xa4teen, mutta nopeampikin k\xc3\xa4sittely on mahdollinen, mik\xc3\xa4li parlamentit suostuvat siihen. Maat sopivat aluevesirajasta vuonna 1993, mutta j\xc3\xa4ttiv\xc3\xa4t keskelle Suomenlahtea tilaa kansainv\xc3\xa4liseen k\xc3\xa4ytt\xc3\xb6\xc3\xb6n._NEWLINE_Kansainv\xc3\xa4lisen energiaj\xc3\xa4rjest\xc3\xb6n ekonomisti Faith Birol pit\xc3\xa4\xc3\xa4 puolalaisten tapaan maata pitkin kulkevaa maakaasuputkea turvallisempana._NEWLINE_Varsin erikoinen ehdotus on er\xc3\xa4iden liikemiesten, joilla kerrotaan olevan kaivosvaltaus It\xc3\xa4meren pohjassa, esitys vaihtaa valtaus Karjalan palautuskysymykseen.\n_START_SECTION_\nSaksan ja Ven\xc3\xa4j\xc3\xa4n riippumattomuus\n_START_PARAGRAPH_\nSaksa ja Ven\xc3\xa4j\xc3\xa4 puolestaan laskevat s\xc3\xa4\xc3\xa4st\xc3\xa4v\xc3\xa4ns\xc3\xa4 mahdolliset Virolle, Latvialle, Liettualle tai Puolalle kokonaan maanp\xc3\xa4\xc3\xa4llisest\xc3\xa4 putkesta koituvat transitomaksut. Gazprom vakuuttaa vedenalaisen putken olevan ekologiset vaatimukset t\xc3\xa4ytt\xc3\xa4v\xc3\xa4. Saksan liittotasavallan entinen liittokansleri Gerhard Schr\xc3\xb6der edisti pohjoiseurooppalaista maakaasuputkea liittokanslerina ollessaan, ja h\xc3\xa4nest\xc3\xa4 tulee yhti\xc3\xb6n hallintoneuvoston puheenjohtaja 1,5 miljoonan euron vuosipalkalla.\n_START_SECTION_\nEkologisia perusteluja\n_START_PARAGRAPH_\nRuotsin p\xc3\xa4\xc3\xa4ministeri G\xc3\xb6ran Persson (sd) sanoi It\xc3\xa4meren maiden yhteisty\xc3\xb6kokouksen yhteydess\xc3\xa4 Visbyss\xc3\xa4, ett\xc3\xa4 kaasuputki on siksi vaarallinen hanke, ett\xc3\xa4 se uhkaa kaiken p\xc3\xa4\xc3\xa4tteeksi nostaa viel\xc3\xa4 It\xc3\xa4meren pohjaan upotetut myrkyt esiin. Perssonin mukaan kaasuputken suunnittelijat ovat valinneet linjauksen, jonka matkalla It\xc3\xa4meren pohjakerroksissa makaa miinoja, myrkkyj\xc3\xa4 ja muuta upotettua ymp\xc3\xa4rist\xc3\xb6j\xc3\xa4tett\xc3\xa4. "Putken rakentaminen uhkaa johtaa ymp\xc3\xa4rist\xc3\xb6tuhoon kaikkien niiden ymp\xc3\xa4rist\xc3\xb6ongelmien lis\xc3\xa4ksi, joista It\xc3\xa4meri k\xc3\xa4rsii", h\xc3\xa4n sanoi. Perssonin mukaan Suomi ja Ruotsi tekev\xc3\xa4t yhteisty\xc3\xb6t\xc3\xa4 punnitakseen hankkeen perusteellisesti ymp\xc3\xa4rist\xc3\xb6n n\xc3\xa4k\xc3\xb6kulmasta.\n_START_SECTION_\nSuomen kannanottoja\n_START_PARAGRAPH_\nSuomen p\xc3\xa4\xc3\xa4ministerin Matti Vanhasen (kesk) mukaan Ruotsin tavoin my\xc3\xb6s Suomi p\xc3\xa4\xc3\xa4tt\xc3\xa4\xc3\xa4 jatkossa, tukeeko se Ven\xc3\xa4j\xc3\xa4n ja Saksan maakaasuputkihanketta._NEWLINE_Ulkoasiainministeri\xc3\xb6n Markus Lyra mainitsi Helsingin Sanomille annetussa haastattelussa, ett\xc3\xa4 maakaasuputki tarvitsee Suomen luvan, koska sen reitti kulkee Suomen talousvy\xc3\xb6hykkeen kautta.\n_START_SECTION_\nRuotsalaiskommentteja\n_START_PARAGRAPH_\nRuotsissa Pohjois-Euroopan maakaasuputkesta nousi kiista, kun osoittautui, ett\xc3\xa4 maakaasuputkea tukenut Ruotsin entinen p\xc3\xa4\xc3\xa4ministeri ja silloinen ulkoasiainministeri Carl Bildt oli saanut ven\xc3\xa4l\xc3\xa4isi\xc3\xa4 energiayhti\xc3\xb6n optioita. Ruotsissa virisi my\xc3\xb6s keskustelu kansallisesta turvallisuudesta. Maakaasuputki kulkisi Gotlannin it\xc3\xa4puolelta. El\xc3\xa4k\xc3\xb6itynyt ruotsalaisdiplomaatti Krister Wahlb\xc3\xa4ck esitti Helsingiss\xc3\xa4, ett\xc3\xa4 Ruotsin pit\xc3\xa4isi tutkia ensiksi alue, jolle Pohjois-Euroopan maakaasuputkea ollaan vet\xc3\xa4m\xc3\xa4ss\xc3\xa4, koska esimerkiksi matalikoille Ruotsi voisi rakentaa tuulivoimaa merelle._NEWLINE_Mik\xc3\xa4li maakaasuputki olisi t\xc3\xa4ss\xc3\xa4 mieless\xc3\xa4 Ruotsin edun vastainen, voisi vied\xc3\xa4 kiistaksi kehittyneen kysymyksen mahdollisesti Haagin kansainv\xc3\xa4liseen tuomioistuimeen.'